****

**TAARIFA KWA VYOMBO VYA HABARI**

**WAKALA WA VIPIMO IMEANZA KUFANYA UHAKIKI WA MITA ZA MAJI**

Wakala wa Vipimo (WMA) ni mojawapo ya Wakala za Serikali ambayo ilianzishwa tarehe 13 Mei, 2002 kwa Tangazo la Serikali namba 194 la tarehe 17 Mei, 2002. Ambapo apo awali, ilikua ni Idara chini ya Wizara ya Viwanda na Biashara. Lengo la Serikali kuanzisha Wakala wa Vipimo ni kuboresha utoaji wa huduma kwa wananchi.

Miongoni mwa majukumu ya Wakala wa Vipimo ni kuilinda jamii kutokana na madhara yatokanayo na matumizi mabaya ya vipimo katika sekta za Biashara, Afya, Usalama na Mazingira, Kuthibiti ufungashaji wa bidhaa na Kuwa kiungo kati ya Taifa letu na taasisi mbali mbali za Kitaifa na Kimataifa katika masuala ya vipimo, Kutoa ushauri wa kitaalamu kuhusu masuala ya Vipimo kwa wadau na kuhakikisha Vipimo vyote vitumikavyo nchini vinalingana na vile vya Kimataifa kwa kuhakikisha standards zetu zinalinganishwa na zile za Kitaifa na za Kimataifa *(traceability).*

Kwa sasa kanuni ya uhakiki wa Mita za maji imekamilika hivyo, Katika kupanua wigo wa utekelezaji wa majukumu yake, Wakala wa Vipimo imeanza kufanya uhakiki wa mita za maji zinazoingizwa hapa nchini, kwa lengo la kuwalinda wananchi ili waweze kufungiwa/kununua mita za maji sahihi na zilizo hakikiwa ili wanapozitumia waweze kulipia gharama sahihi kulingana na matumizi yao.

Kumekuwa na malalamiko mengi sana kutoka kwa wananchi kuhusiana na kufanya malipo makubwa katika huduma ya maji kwakuwa wanaletewa bili kubwa tofauti na kiasi cha maji wanachotumia, na wakati mwingine wanalazimika kulipia gharama za maji kwa bili ya makadirio jambo ambalo si sahihi kwani makadirio siyo kipimo. Makadirio ya bili huweza kupelekea mteja kutajiwa kiwango cha pesa ambacho hakiendani na kiwango cha maji kilichotumika.

Lengo la Wakala wa Vipimo ni kuona wateja wa huduma hiyo nyumbani na viwandani wananufaika na vipimo sahihi kwa kupunguza gharama kubwa wanazozitumia kulipia bili za maji na kulipia gharama stahiki kulingana na kiwango chao cha matumizi.

Zoezi hili la uhakiki wa mita za maji litakuwa na faida kubwa katika maeneo yafuatayo:-

* Italeta haki kwa wateja kwa kufanya malipo stahiki kulingana matumizi waliyofanya
* Itapunguza malalamiko kutoka kwa wateja
* Itasaidia Serikali kukusanya mapato sahihi kuliko kukadiria bili za maji
* Kama kuna hitilafu katika mita za maji zitagundulika mapema

Vilevile, katika kutekeleza kaulimbiu ya Serikali ya Tanzania ya Viwanda zoezi hili la uhakiki wa mita za maji litawezesha viwanda mbalimbali vilivyoanzishwa na vinavyotarajiwa kuanzishwa kupunguza gharama za uendeshwaji kwa kulipia bili nafuu kulingana na matumizi yao, kwakuwa endapo mita haitosoma vizuri gharama za uendeshaji zitapanda na kupelekea baadhi ya viwanda kushindwa kujiendeleza kwani viwanda vingi hutegemea maji katika utekelezaji wa kazi zake.

Zoezi la kuhakiki mita za maji litakuwa endelevu katika maeneo yote na baada ya muda tutaingia katika uhakiki wa mita za umeme ili wananchi waweze kulipia huduma kulingana na matumizi yao.